CELEX: 32018R0401
Language: hu
Date: 2018-03-14 00:00:00
Title: A Bizottság (EU) 2018/401 rendelete (2018. március 14.) a 139/2014/EU rendeletnek a futópályák osztályozása tekintetében történő módosításáról

15.3.2018   
            
            
               HU
            
            
               Az Európai Unió Hivatalos Lapja
            
            
               L 72/17
            
         A BIZOTTSÁG (EU) 2018/401 RENDELETE
   (2018. március 14.)
   a 139/2014/EU rendeletnek a futópályák osztályozása tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 8a. cikke (5) bekezdésére,
   mivel:
   
               (1)
            
            
               A 139/2014/EU bizottsági rendelet (2) I. melléklete a rendelet alkalmazásában meghatározza a „műszeres futópálya” fogalmát. A szóban forgó rendeletben foglalt rendelkezéseknek tükrözniük kell a repülőterekkel kapcsolatos technika állását és bevált gyakorlatokat, és figyelembe kell venniük az alkalmazandó nemzetközi előírásokat.
            
         
               (2)
            
            
               A Nemzetközi Polgári Repülési Szervezet (ICAO) AN 41.2.24–13/20 sz. körlevelében elfogadta a Chicagói Egyezmény 14. melléklete I. kötetének 11-B módosítását, amely 2014. november 13-a óta alkalmazandó az ICAO szerződő államaiban. Az említett módosítás egyszerűsíti a futópálya-megközelítések jelenlegi osztályozását és pontosítja a különböző megközelítés- és leszállástípusokat.
            
         
               (3)
            
            
               A Chicagói Egyezmény 14. mellékletnek említett módosításait be kell építeni a 139/2014/EU rendeletbe, különös tekintettel a teljesítményalapú navigációt (PBN) alkalmazó, függőleges irányítással végzett megközelítési műveletekre vonatkozó rendelkezésekre és az ilyen megközelítési műveletekhez kapcsolódóan a futópályákra előírt követelményekre. Ezenkívül indokolt jelentős számú repülőtér számára megkönnyíteni a PBN-t alkalmazó, függőleges irányítással végzett megközelítési műveletek végrehajtását anélkül, hogy futópálya-infrastruktúrájukat fejleszteniük kellene.
            
         
               (4)
            
            
               A 139/2014/EU rendeletet ezért ennek megfelelően módosítani kell.
            
         
               (5)
            
            
               Az e rendeletben előírt intézkedések az Európai Repülésbiztonsági Ügynökség által a 216/2008/EK rendelet 17. cikke (2) bekezdése b) pontjának és 19. cikke (1) bekezdésének megfelelően kiadott 03/2016 sz. véleményén alapulnak.
            
         
               (6)
            
            
               Az e rendeletben előírt intézkedések összhangban vannak a 216/2008/EK rendelet 65. cikkével létrehozott bizottság véleményével,
            
         ELFOGADTA EZT A RENDELETET:
   1. cikk
   A 139/2014/EU rendelet I. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. március 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 79., 2008.3.19., 1. o.
   
   
      (2)  A Bizottság 139/2014/EU rendelete (2014. február 12.) a repülőterekhez kapcsolódó követelményeknek és igazgatási eljárásoknak a 216/2008/EK európai parlamenti és tanácsi rendelet értelmében történő meghatározásáról (HL L 44., 2014.2.14., 1. o.).
   
      MELLÉKLET
      A 139/2014/EU rendelet I. melléklete a következőképpen módosul:
      
                  1.
               
               
                  a 22. pont helyébe a következő szöveg lép:
                  „22.   »műszeres futópálya«: a műszeres megközelítési eljárást alkalmazó légi járművek általi használatra alkalmas alábbi futópályatípusok egyike:
                  1.   »nem precíziós megközelítésű futópálya«: látás szerinti segédeszközökkel és legalább egy ILS és/vagy MLS leszállító berendezéssel felszerelt futópálya, amelyet A típusú műszeres megközelítést alkalmazó leszállási műveletekre lehet használni;
                  2.   »I. kategóriás precíziós megközelítésű futópálya«: látás szerinti segédeszközökkel és legalább egy ILS és/vagy MLS leszállító berendezéssel felszerelt futópálya, amelyet B típusú, I. kategóriájú (CAT I) műszeres megközelítést alkalmazó leszállási műveletekre lehet használni;
                  3.   »II. kategóriás precíziós megközelítésű futópálya«: látás szerinti segédeszközökkel és legalább egy ILS és/vagy MLS leszállító berendezéssel felszerelt futópálya, amelyet B típusú, II. kategóriájú (CAT II) műszeres megközelítést alkalmazó leszállási műveletekre lehet használni;
                  4.   »III. kategóriás precíziós megközelítésű futópálya«: a futópálya megközelítéséhez és annak mentén látás szerinti segédeszközökkel és legalább egy ILS és/vagy MLS leszállító berendezéssel felszerelt futópálya, amelyet B típusú, IIIA., IIIB. vagy IIIC. kategóriájú (CAT IIIA, IIIB vagy IIIC) műszeres megközelítést alkalmazó leszállási műveletekre lehet használni;”
               
            
                  2.
               
               
                  a melléklet a következő 47a. és 47b. ponttal egészül ki:
                  „47a.   »A típusú műszeres megközelítés«: legalább 75 m (250 láb) legkisebb süllyedési magasság vagy elhatározási magasság mellett végzett műszeres megközelítés;
                  47b.   »B típusú műszeres megközelítés«: 75 m (250 láb) alatti elhatározási magasság mellett végzett műszeres megközelítés. A B típusú műszeres megközelítés kategóriái a következők:
                  1.   I. kategória (CAT I): legalább 60 m (200 láb) elhatározási magasság, valamint legalább 800 m látástávolság vagy legalább 550 m futópálya menti látástávolság;
                  2.   II. kategória (CAT II): 60 m (200 láb) alatti, de legalább 30 m (100 láb) elhatározási magasság, valamint legalább 300 m futópálya menti látástávolság;
                  3.   IIIA. kategória (CAT IIIA): 30 m (100 láb) alatti elhatározási magasság, vagy elhatározási magasság megállapítása nélkül legalább 175 m futópálya menti látástávolság;
                  4.   IIIB. kategória (CAT IIIB): 15 m (50 láb) alatti elhatározási magasság, vagy elhatározási magasság megállapítása nélkül 175 m-nél kisebb, de legalább 50 m futópálya menti látástávolság;
                  5.   IIIC. kategória (CAT IIIC): elhatározási magasság és futópálya menti látástávolság megállapítása nélkül;”.